'সারা দেশে হিট অ্যালার্ট জারি'
সারা দেশে হিট অ্যালার্ট জারি – নয়া দিগন্ত প্রধান শিরোনাম করেছে এমনটি। পত্রিকাটি বলছে রাজধানী ঢাকাসহ সারা দেশে মাঝারি থেকে তীব্র তাপপ্রবাহ বয়ে যাচ্ছে। এ পরিস্থিতিতে আগামী ৭২ ঘণ্টা বা তিন দিন ধরে এই তাপপ্রবাহ অব্যাহত থাকবে জানিয়ে হিট অ্যালার্ট জারি করেছে আবহাওয়া অধিদফতর।
গতকাল শুক্রবার আবহাওয়া অধিদফতরের উপপরিচালকের পক্ষে আবহাওয়াবিদ ড. মুহাম্মদ আবুল কালাম মল্লিক স্বাক্ষরিত এক বিজ্ঞপ্তিতে এ তথ্য জানানো হয়েছে।
এই এলার্ট বা সতর্কবার্তায় বলা হয়েছে, দেশের ওপর দিয়ে চলমান তাপপ্রবাহ গতকাল শুক্রবার থেকে পরবর্তী ৭২ ঘণ্টা পর্যন্ত অব্যাহত থাকতে পারে। শুধু তাই নয়, তাপমাত্রা আরো বাড়তে পারে। পাশাপাশি জলীয়বাষ্পের আধিক্যের কারণে অস্বস্তি বাড়তে পারে।
তাপের উপর দায় চাপাচ্ছে রেল – কালের কন্ঠের শিরোনাম। নানা ধরনের সমস্যায় ঝুঁকিতে রয়েছে দেশের অর্ধেকের বেশি রেললাইন। বেশির ভাগ ক্ষেত্রেই স্বাভাবিক গতিতে চলতে পারে না ট্রেন।
এর মধ্যে গ্রীষ্মের তাপের অজুহাতে ট্রেনের গতি আরো কমানোর নির্দেশ দিয়েছে বাংলাদেশ রেলওয়ে। বিশেষজ্ঞরা বলছেন, বিষয়টা অনেকটা শাক দিয়ে মাছ ঢাকার মতো হয়েছে।
কেননা, সারা দেশের তাপমাত্রা প্রায় কাছাকাছি থাকলেও এই নির্দেশনা সব জায়গার জন্য দেওয়া হয়নি। যেসব অঞ্চলে রেললাইন বেশি ঝুঁকিতে রয়েছে, সেখানেই ট্রেনের গতি কমানোর বার্তা দেওয়া হচ্ছে।
কয়েক দিন ধরে চুয়াডাঙ্গায় তাপমাত্রা বেশি থাকলেও সেখানে ট্রেনের গতি কমানোর নির্দেশ দেওয়া হয়নি। অথচ চট্টগ্রামে তুলনামূলক তাপমাত্রা কম থাকলেও এই অঞ্চলে তাপ বাড়লে ট্রেনের গতি কমাতে বলা হয়েছে।
উত্তপ্ত ফরিদপুর পিটিয়ে দুই সহোদরকে হত্যা – মানবজমিনের শিরোনাম এটি। বিস্তারিত বলা হয় উত্তপ্ত মধুখালী। এ উত্তাপ ছড়িয়ে পড়েছে গোটা ফরিদপুরে। টানটান উত্তেজনা সর্বত্র। মোতায়েন করা হয়েছে পুলিশ ও বিজিবি। ঘটনা তদন্তে গঠন করা হয়েছে দু’টি তদন্ত কমিটি।
বৃহস্পতিবার সন্ধ্যায় সন্দেহের বশে ক্ষুব্ধ জনতা গণপিটুনি দেয় একটি বিদ্যালয়ে কাজ করা নির্মাণ শ্রমিকদের। এতে নিহত হন দুই সহোদর। এ ঘটনায় গুরুতর আহত হন আরও ৫ শ্রমিক। খবর পেয়ে ঘটনাস্থলে ছুটে যান পুলিশ ও উপজেলা প্রশাসনের কর্মকর্তারা। ক্ষুব্ধ জনতা পুলিশ ও প্রশাসনের কর্মকর্তাসহ  নিহত ও আহতদের ৬ ঘণ্টা অবরুদ্ধ করে রাখে। পরে ফরিদপুর জেলা সদর ও রাজবাড়ী জেলা থেকে অতিরিক্ত পুলিশ গিয়ে তাদের উদ্ধার করে।
ঘটনাটি ঘটেছে মধুখালী উপজেলার ডুমাইন ইউনিয়নের পঞ্চপল্লী গ্রামে। ওই গ্রামের বারোয়ারী মন্দিরে আগুন দিয়েছে কে বা কারা। এ ঘটনায় বিক্ষুব্ধ স্থানীয়রা সন্দেহবশত হামলা চালায় পাশের স্কুলে কর্মরত নির্মাণ শ্রমিকদের ওপর।
Fire forces evacuation at Sishu Hospital – নিউ এজের খবরে বলা হচ্ছে ঢাকা শিশু হাসপাতালের কমপক্ষে ১৭৩ জন রোগী, যাদের অনেকেই ভর্তি ছিলেন আইসিইউতে, তাদের সরিয়ে ফেলতে হয় এই বহুতল ভবনের একটা অংশে আগুন দেখা দিলে, এসময় রোগী ও স্বজনদের মাঝে আতঙ্ক ছড়িয়ে পড়ে।
যে অংশটায় আগুন লাগে সেখানে অনেক বাচ্চাকে অক্সিজেন সাপোর্ট দিয়ে আইসিইউতে রাখা হয়েছিল। আগুনের আতঙ্কে এ সময় সিলিন্ডার নিয়েই বাইরে বেরিয়ে পড়তে দেখা যায় তাদের।
শুরুতে হাসপাতাল কর্তৃপক্ষ আগুন নিয়ন্ত্রণের চেষ্টা করেও ব্যর্থ হয়, পরে ফায়ার সার্ভিস এসে এক ঘণ্টার চেষ্টায় পরিস্থিতি নিয়ন্ত্রণে আনে। এতে কেউ হতাহত না হলেও, হাসপাতালের আইসিইউসহ বেশ কিছু সরঞ্জামাদি পুড়ে যায়।
গায়েব ৩২২১ কোটি টাকা – ঢাকা ওয়াসা ঘিরে এই খবরটি প্রধান শিরোনাম করেছে দৈনিক যুগান্তর।
বলা হচ্ছে গত নয় বছরে গ্রাহকদের কাছ থেকে গড়ে ৯৮ শতাংশ রাজস্ব আদায় হয়েছে-এমনটি দাবি করেছে ঢাকা ওয়াসা। সেই হিসাবে আদায়ের অঙ্ক দাঁড়ানোর কথা ১৬ হাজার ৩৪৩ কোটি ১৮ লাখ টাকা। কিন্তু বাস্তবে হয়েছে ১৩ হাজার ১১ কোটি ১৮ লাখ টাকা, যেটি মোট রাজস্ব আদায়ের ৭৮ শতাংশ।
অর্থাৎ ৩ হাজার ২২১ কোটি টাকার কোনো হদিস নেই। ২০১৪-২০১৫ অর্থবছর থেকে ২০২২-২০২৩ অর্থবছর পর্যন্ত ঢাকা ওয়াসার অডিট রিপোর্ট এবং বার্ষিক প্রতিবেদন পর্যালোচনা করে বাস্তবতার সঙ্গে হিসাবের এমন গরমিল পাওয়া গেছে।
Diagnose dengue with ease at home – ডেইলি স্টারের খবর। যারা মনে করে যে তাদের ডেঙ্গু হয়েছে, সামনে সেটা পরীক্ষার জন্য তাদের আর হয়তো হাসপাতালে যেতে হবে না। সরকারের বিজ্ঞান ও প্রযুক্তি মন্ত্রণালয়ের অধীনে, বাংলাদেশ রেফারেন্স ইনস্টিটিউট ফর কেমিক্যাল মেজারমেন্ট একটা ডেঙ্গু র‍্যাপিড অ্যান্টিজেন কিট তৈরি করেছে যেটা সব ধরনের ডেঙ্গু শনাক্ত করতে সক্ষম বলে বলছে সংস্থাটি।
তারা এটি উৎপাদনের জন্য প্রস্তুত হলেও সরকার ও অন্য কারো কাছ থেকে এখনো কোন অর্ডার পায় নি তারা। এ বছরের জানুয়ারিতে ওষুধ প্রশাসন এই কিটের বাণিজ্যিক উৎপাদনের অনুমতি দেয়।
Higher tax rate for high-income people planned in FY25 – ইংরেজি দৈনিক দ্য বিজনেস স্ট্যান্ডার্ডের প্রধান শিরোনাম এটি।
এতে বলা হয় সরকারের রাজস্ব বিভাগ আয় বৈষম্য দূর করতে উচ্চ আয়ের মানুষদের করহার বাড়ানোর সিদ্ধান্ত নিতে যাচ্ছে। যাদের আয় বছরে ১৬ লাখের বেশি তাদের সর্বোচ্চ কর প্রদানের হার নতুন করে নির্ধারিত হতে পারে ২০২৪-২৫ অর্থবছরে। বর্তমানে এরকম আয়ের বিপরীতে ২৫% ট্যাক্স দিতে হয়, কিন্তু ইনকাম ট্যাক্স কর্তৃপক্ষ নতুন অর্থবছরের এটাকে ৩০% করতে চায়। উল্লেখ্য অতীতে সর্বোচ্চ করসীমা ৩০% ছিল, কিন্তু কোভিড পরবর্তী সময়ে ২০২১-২২ অর্থবছরে এটাকে কমিয়ে ২৫% করে সরকার।
সিটির সঙ্গে একীভূত হতে চায় না বেসিক ব্যাংক – প্রথম আলোর খবরে বলা হচ্ছে তারা কোনো সরকারি ব্যাংকের সঙ্গে একীভূত হতে চায়। এ কথা জানিয়ে ব্যাংকটির পরিচালনা পর্ষদ সরকারকে আনুষ্ঠানিকভাবে চিঠি দিয়েছে। এর আগে ৯ এপ্রিল অর্থমন্ত্রীর কাছে স্মারকলিপি দিয়ে ব্যাংকটির কর্মকর্তা-কর্মচারীরাও বলেছিলেন, তাঁরা বেসরকারি ব্যাংকের সঙ্গে একীভূত হতে চান না। বেসিক ব্যাংক শতভাগ রাষ্ট্রমালিকানাধীন বাণিজ্যিক ব্যাংক। সরকারি এই ব্যাংককে বেসরকারি একটি ব্যাংকের সঙ্গে একীভূত করার খবরে তাঁরা ‘আতঙ্কগ্রস্ত’।
বেসরকারি ব্যাংকের সঙ্গে একীভূত করার সিদ্ধান্তে আতঙ্কগ্রস্ত হয়েছেন বেসিক ব্যাংকের আমানতকারীরা। তাঁদের কেউ কেউ বেসিক ব্যাংক থেকে আমানত তুলে নিতে শুরু করেছেন। সরকারি প্রতিষ্ঠানগুলোই আমানত বেশি সরিয়ে নিচ্ছে।
কঠোর নির্দেশনার পরও মন্ত্রী-এমপিদের স্বজনরা ছাড়ছে না ভোটের মাঠ – দৈনিক কালবেলার শিরোনাম। খবরে বলা হচ্ছে সরকারদলীয় এমপি-মন্ত্রীদের সন্তান, পরিবারের সদস্য ও নিকটাত্মীয়দের আসন্ন উপজেলা নির্বাচনে অংশ না নিতে কঠোর নির্দেশনা রয়েছে ক্ষমতাসীন আওয়ামী লীগের। তা সত্ত্বেও মন্ত্রী-এমপির আত্মীয়স্বজনরা অনেকে শেষ পর্যন্ত ভোটের মাঠে থাকার অনড় অবস্থানে রয়েছেন। কেউ কেউ আরও কিছুদিন অপেক্ষা করে পরিস্থিতি পর্যবেক্ষণের কথাও জানিয়েছেন।
তবে দলের সিদ্ধান্ত অমান্য করে এমন কেউ নির্বাচনে অংশ নিলে তাদের বিরুদ্ধে ব্যবস্থা নেওয়ার হুঁশিয়ারি দিয়েছেন দলের শীর্ষ নেতারা। এমনকি মন্ত্রিত্ব ও এমপি পদ নিয়ে টান দিতে পারে ক্ষমতাসীন দলটি।
কৌশল নির্ধারণে নানামুখী তৎপরতা বিএনপির – সমকালের প্রধান শিরোনাম। নতুন করে সরকারবিরোধী জোরালো আন্দোলন গড়তে চাইছে বিএনপি। এরই অংশ হিসেবে রাজনৈতিক কর্মকৌশল নির্ধারণে নানামুখী তৎপরতা চালাচ্ছেন দলটির নেতারা।
খবরে বলা হয়েছে, নির্দলীয় সরকারের অধীনে দ্বাদশ সংসদ নির্বাচনের দাবি আদায়ের আন্দোলন ব্যর্থ হলেও ‘হাল ছাড়েনি’ রাজপথের প্রধান এ বিরোধী দল। নির্বাচন বর্জনের পর দাবি আদায়ে আন্দোলনে আবারও জনগণকে সম্পৃক্ত করার পাশাপাশি নেতাকর্মীকে চাঙ্গা করার উদ্যোগ নিয়েছে।
এ জন্য অনানুষ্ঠানিকভাবে যুগপৎ আন্দোলনে থাকা দল, জোট ও সমমনাদের সঙ্গে আলোচনা করছে। এ ছাড়া বিএনপির দায়িত্বপ্রাপ্ত নেতারা সব দলের অংশগ্রহণে শিগগিরই একটি অবাধ, সুষ্ঠু ও গ্রহণযোগ্য নির্বাচন দাবির পক্ষে সরকারের ওপর ‘দেশি-বিদেশি চাপ’ তৈরিতে পর্দার আড়ালে কাজ করছেন।
বিএনপির নির্ভরযোগ্য সূত্র জানায়, রাজনৈতিক কর্মকৌশল নির্ধারণে বিএনপি শিগগিরই বিরোধী সব রাজনৈতিক দলের নেতা, বিশেষ করে ৭ জানুয়ারির নির্বাচন বর্জনকারী ছোট-বড় ৬৪ দল নিয়ে জাতীয় পর্যায়ে গোলটেবিলের আয়োজন করবে। এর পর দক্ষিণ এশিয়ার দেশগুলোর সঙ্গে কূটনৈতিক সম্পর্ক জোরদারে একটি সেমিনার করা হবে। ঢাকায় নিযুক্ত শক্তিধর দেশের কূটনীতিক ও প্রভাবশালী আন্তর্জাতিক সংস্থার প্রতিনিধিদের সঙ্গে মতবিনিময়ও চালিয়ে যাচ্ছেন বিএনপির শীর্ষ নেতারা।
ইরান-ইসরায়েল পরিস্থিতি নিয়ে শিরোনাম এসেছে অনেকগুলো পত্রিকাতে। দৈনিক সংবাদ লিখেছে হামলা করেছে ইসরায়েল, স্বীকার করছে না ইরান।
আর দেশ রুপান্তরের শিরোনাম – ইসরায়েলের মুখরক্ষার হামলা! তারা বলছে ইরানের ইসফাহান ও তাবরিজ শহরে ইসরায়েলের হামলার খবর দিয়েছে যুক্তরাষ্ট্র। এ খবর সামনে আসার পর থেকে এ নিয়ে নানামুখী আলোচনা চলছে। হামলার তীব্রতা ও ক্ষয়ক্ষতির পরিমাণ অনুযায়ী ইসরায়েল উত্তেজনার অনুপাতে প্রতিক্রিয়া দেখাতে পারল কি না, তা এখন যাবতীয় আলোচনার কেন্দ্রে।
ইরানের দিক থেকে হামলার কারণে ক্ষয়ক্ষতির বিষয়টি অস্বীকার করা হয়েছে; তবে তিনটি ড্রোন ভূপাতিত করার দাবি করেছে। অন্যদিকে ইরানে হামলার পর এর জবাবে কোনো প্রতিক্রিয়া জানানোর পথে যাবে না বলে জানিয়েছে। মোটের ওপর এখন যা পরিস্থিতি, তাতে বিশ্লেষকরা মনে করছেন, ইসরায়েলের ‘মুখরক্ষা’ ধরনের হামলার পর সম্ভবত সরাসরি সংঘাতের উত্তেজনার ইতি ঘটল।
৮ লাখ টনের ঘরে নেমেছে চালের সরকারি মজুদ – সরকারি গুদামে চাল মজুদের পরিমাণ নিয়ে প্রধান শিরোনাম বণিক বার্তার। বলা হচ্ছে প্রধান খাদ্যশস্য চালের সরকারি মজুদ আট লাখ টনের ঘরে নেমে এসেছে।
খাদ্য মন্ত্রণালয়ের তথ্য অনুযায়ী, চলতি ২০২৩-২৪ অর্থবছরের জুলাই থেকে ১৭ এপ্রিল পর্যন্ত সরকারি গুদামগুলোয় খাদ্যশস্যটির মজুদ কমেছে ৫০ শতাংশেরও বেশি। এক্ষেত্রে সরকারিভাবে কৃষিপণ্যটির আমদানি না হওয়া, স্থানীয় বাজার থেকে লক্ষ্য অনুযায়ী সংগ্রহ করতে না পারা ও সরকারি বিভিন্ন কর্মসূচির আওতায় চালের বিতরণ বেড়ে যাওয়া বড় ভূমিকা রেখেছে বলে মনে করছেন সংশ্লিষ্টরা।
তথ্য অনুযায়ী, জুলাইয়ে ২০২৩-২৪ অর্থবছরের শুরুতে দেশের সরকারি গুদামগুলোয় চালের মোট মজুদ ছিল ১৭ লাখ ৬০ হাজার টন। কিন্তু গত ১৭ এপ্রিল তা কমে দাঁড়ায় ৮ লাখ ৭৭ হাজার টনে।
দখলদারদের পেটে বনাঞ্চল – আজকের পত্রিকার প্রধান শিরোনাম। খবরটি গাজীপুরের বনাঞ্চল নিয়ে। বলা হয় গাজীপুর সদর উপজেলার মণিপুর এলাকায় সিরামিকস পণ্যের বিশাল এক কারখানা গড়েছেন কোরিয়ার নাগরিক সেন চিংহু। সান পাওয়ার সিরামিকস লিমিটেড নামের এই কারখানা পুরোটাই গড়ে উঠেছে সংরক্ষিত বনভূমিতে।
শুধু এটিই নয় রাজধানীর পাশে গাজীপুরে এভাবেই দেশি-বিদেশি শিল্পকারখানা, রিসোর্ট, পিকনিক স্পটসহ বিভিন্ন প্রতিষ্ঠান গড়ে ১২ হাজার একরের বেশি বনভূমি জবরদখল করা হয়েছে। হুমকির মুখে পড়েছে এলাকার পরিবেশ ও জীববৈচিত্র। অথচ এই আগ্রাসন ঠেকাতে কার্যকর কোন উদ্যোগ নেই বনবিভাগের।

হামলা করেছে ইসরায়েল, স্বীকার করছে না ইরান।